Verpleër vas wat glo geld vir gratis dienste eis(Foto: pixabay) Die Valke het ŉ verpleër in hegtenis geneem wat glo geld geëis het om ŉ aborsie te doen, terwyl die prosedure gewoonlik gratis by staatsinstellings is. Die provinsiale departement van gesondheid het gevra dat streng stappe gedoen word teen dié verpleër by die SEAD-kliniek in Bethal in Mpumalanga. Die man is vroeër vandeesweek in hegtenis geneem. Die vrou wou glo ŉ aborsie by die kliniek ondergaan en is aangesê om R700 daarvoor te betaal. Sy het die voorval by die polisie aangemeld, wat ŉ lokval vir die verpleër gestel het. Die vrou is met die geld, wat intussen gemerk is, terug na die kliniek. Nadat die verpleër die geld geneem het, het die Valke toegeslaan en hom in hegtenis geneem. “Die verpleër se optrede is uiters teleurstellend. Die departement se werk is om die publiek gratis te bedien. Daar is geen beleid dat mense moet betaal om ŉ swangerskap te beëindig nie,” het Sasekani Manzini, LUR vir gesondheid in Mpumalanga, gesê. “Ek wil die pasiënt wat die voorval aangemeld het, vir haar dapperheid bedank. Die gebeure is onaanvaarbaar en stappe moet gedoen word as die betrokke werker skuldig bevind word. Ons kan nie toelaat dat onwettighede in ons gesondheidsorgfasiliteite gepleeg word nie.” Manzini het ook ŉ beroep op mense gedoen om soortgelyke voorvalle aan te meld. Thandiwe Ndaba, ŉ inwoner van Bethal, sê egter sy het haar bedenkinge dat oënskynlik niemand anders by die kliniek van só ŉ eis vir betaling geweet het nie. “Ek dink iemand daar het geweet, maar dit nie aangemeld nie omdat hulle óók iets by die beskuldigde gekry het. Die mense moet verantwoordelik gehou word, anders gaan verpleërs aanhou met dié soort misdaad.” Sy het gesê die gesondheidsdepartement onderskat mense se intelligensie, en maak nou bloot ŉ ophef omdat iemand in hegtenis geneem is. Beatrice Zulu, nog ŉ inwoner, het gesê die LUR was skoonveld toe ander vroue gedwing is om vir ŉ gratis diens te betaal. “As dié misdaad onder die neus van die kliniekbestuurder gebeur het, wat gaan nog aan waarvan ons nie weet nie? Dit is duidelik dat die stelsel ons in die steek laat, want wanneer ons kla, doen niemand iets aan die probleme nie.” Die departement en kliniek het intussen ook met interne ondersoeke na die voorval begin.